tartuNLP/wikipedia-smugri-20251201 huggingface dataset:
Bert Jansch

Herbert "Bert" Jansch (3. marraskuuta 1943 Glasgow, Iso-Britannia – 5. lokakuuta 2011) oli saksalaista sukujuurta oleva skotlantilainen folk-muusikko ja Pentangle-yhtyeen perustajajäsen. Hän sai mainetta Lontoossa 1960-luvulla akustisena kitaristina ja laulaja-lauluntekijänä. Hän levytti ainakin 25 albumia ja kiersi ahkerasti 1960-luvulta 2000-luvulle. 
Jansch oli johtava hahmo brittiläisen folkmusiikin nousussa 1960-luvulla. Hän kiersi folk-klubeja ja levytti muutamia sooloalbumeja sekä teki yhteistyötä muiden muusikoiden kuten John Renbournin ja Anne Briggsin kanssa. Hän oli mukana perustamassa Pentanglea 1967 ja kiersi ja levytti yhtyeen kanssa sen hajoamiseen saakka 1972. Sen jälkeen hän piti muutaman vuoden tauon musiikin suhteen, ennen kuin palasi 1970-luvulla muutamiin projekteihin muiden muusikoiden kanssa. Hän liittyi uudistuneeseen Pentangleen 1980-luvun alussa ja pysyi jäsenenä koko ajan vuoteen 1995, vaikka yhtyeessä tehtiin henkilömuutoksia. Sooloartistina Jansch jatkoi kuolemaansa saakka. 
Jansch on antanut vaikutteita esimerkiksi muusikoille Paul Simon, Johnny Marr, Bernard Butler, Jimmy Page, Nick Drake, Graham Coxon, Donovan, Neil Young ja Devendra Banhart. BBC palkitsi hänet kaksi kertaa, sooloartistina elämäntyöpalkinnolla Folk Awards vuonna 2001 ja Pentanglen jäsenenä vuonna 2007. Kannettavalla nauhurilla tuottajan kotona äänitetty Bert Janschin esikoisalbumi vuodelta 1965 ja Pentanglen albumi "Basket of Light" (1969) valittiin vuonna 2005 julkaistuun hakuteokseen "1001 albumia jotka jokaisen on kuultava edes kerran eläessään".
Vuonna 2011 Janscsh esiintyi vielä Pentanglen yhteiskeikalla sekä Neil Youngin kanssa.
Jansch kuoli 67-vuotiaana 5. lokakuuta 2011 hoitokodissa Hampsteadissa sairastettuaan pitkään keuhkosyöpää.
Hirado

Hirado () on Japanin kaupunki Kyūshūn alueella Nagasakin prefektuurissa. Se sijaitsee prefektuurin pohjoisosassa Sasebon luoteispuolella. Kaupunkiin kuuluu pieni osa Kyūshūn pääsaarta ja noin 40 muuta saarta, joista suurin on Hiradon pitkänomainen saari; muita merkittäviä saaria ovat Azuchi-ōshima, Takushima ja Ikitsukishima. Kaupungin pohjoispuolella avautuu Genkainmeri ja länsipuolella Itä-Kiinan meri. Hiradossa on 32 466 asukasta (vuonna 2017) ja sen pinta-ala on 235,08 neliökilometriä.
Hiradoa palvelee Matsuura-rautatien Nishi-Kyūshū-linja.
Historia.
Vuodesta 1550 lähtien Hirado kukoisti noin 90 vuoden ajan ulkomaankaupan satamana, jossa vierailivat portugalilaiset, hollantilaiset ja brittiläiset laivat. Edo-kaudella se kehittyi Hiradon daimiokunnan linnanaluskaupunkina Matsura-klaanin hallinnassa. Japanin nykyisen kunnallishallinnon osana Hirado sai kaupunkioikeudet vuonna 1955, kun silloiseen Hiradon maaseutukaupunkiin liitettiin kuusi ympäristön kyläkuntaa. Kaupunki laajeni huomattavasti vuonna 2005, kun siihen liitettiin Tabiran ja Ikitsukin maaseutukaupungit ja Ōshiman kunta. 
Kulttuuri ja nähtävyydet.
Kaupungin nähtävyyksiin lukeutuvat esimerkiksi Hiradon linna, Hiradon hollantilainen kauppa-asema, Saikyō-jin temppeli ja useat Japanin kristinuskon historiaan liittyvät rauniot ja monumentit, kuten katolinen Hiradon Xavierin muistokirkko. Kolme Edo-kaudella uskontoaan piilossa harjoittaneiden kristittyjen ("kakure kirishitan") historiaan liittyvää paikkaa kaupungin alueella – Kasugan kylä, Yasumandake ja Nakaenoshima – liitettiin vuonna 2018 osaksi Unescon maailmanperintöluettelon kohdetta ”Nagasakin alueen kätketyt kristinuskon sijaintipaikat”. Etenkin Hiradon saaren etelä- ja pohjoisosien maisemia pidetään kauniina, ja osa saaresta kuuluukin Saikain kansallispuistoon.
Ystävyyskaupungit.
Hiradolla on yhteistyötä seuraavien kaupunkien kanssa Japanissa ja ulkomailla:
Mac OS X Lion

Mac OS X Lion (versio 10.7) on Applen Mac OS X -käyttöjärjestelmän kahdeksas pääjulkaisu, joka julkaistiin 20. heinäkuuta 2011. Käyttöjärjestelmää ei julkaistu lainkaan fyysisessä muodossa kuten edeltäjänsä, vaan se oli ladattavissa Mac App Storesta. Lioniin on saatavana lisäohjelma OS X Lion Server, joka nopeuttaa ja helpottaa Macin käyttöä. Lion on Mac OS X Snow Leopardin seuraaja.
Mac OS X Lion ei tue enää lainkaan PowerPC-suorittimille käännettyjä vanhoja ohjelmia. Lisäksi käyttöjärjestelmästä pudotettiin pois Java-tuki. Javan voi kuitenkin vielä asentaa erikseen.
Järjestelmävaatimukset.
Järjestelmävaatimukset ovat:
4-aminosalisyylihappo

4-Aminosalisyylihappo (myös Aminosalyyli, para-aminosalisyylihappo, para-aminosalyyli (PAS), p-aminosalisyylihappo) on tuberkuloosilääke, joka muistuttaa hieman asetyylisalisyylihappoa (Aspirin, Disperin) mutta poikkeaa siitä muun muassa typpeä sisältävän aminoryhmän vuoksi. PAS:ia on käytetty tehostamaan antituberkuloottisten lääkeaineiden vaikutusta hidastamalla niiden hajaantumista elimistössä, toisin sanoen se aiheuttaa tarkoituksellisesti tehollisten lääkeaineiden puolintumisajan pidentämistä elimistössä.
Aminosalyyli saapui käyttöön vuonna 1944. Sitä käytettiin kombinoidun eli yhdistelmähoidon yhtenä osana ainakin streptomysiinin (SM) sekä isoniatsidin (INH) ohella. Aminosalyylia annettiin tavanomaisesti pitkiä jaksoja ja huomattavia määriä tuberkuloosipotilaille. Lääkkeen vuosikausiannostus saattoi olla 10–16 grammaa vuorokaudessa. Se tekisi kuukausien – ehkä vuosienkin kestäessä, jopa kilogrammoihin yltävän lääkeainemäärän. Tässä oletettuna hoitoajan maksimina on esitetty kaksi vuotta.
Aminosalyylin teho perustuu siihen, että bakteerien kasvu rajoittuu. Se on siis vaikutukseltaan "bakteriostaattinen" eikä "bakterisidinen". Antibakteerista eli bakteereja tappavaa tasoa sen lääkitysteho ei varsinaisesti ole. Vaikutustavaltaan para-aminosalyyli muistuttaa sulfonamideja siinä, että se kilpailee elimistössä foolihapon raaka-aineena toimivan para-aminobentsoehapon (PABA) kanssa ja vaikeuttaa näin bakteereille tärkeää foolihapon synteesiä..
Sivuvaikutukset ja vasta-aiheet.
Lääkkeellä oli useita sivuvaikutuksia: pahoinvointi, ripulointi, ihottumat, sekä oksentelua ja vatsakipuja.Tätä lääkitystä saavalle oli usein vaikeata pitkien hoitokuurien sietäminen ja jatkuva säännönmukainen lääkkeen ottaminen, joka saattoi tehdä pahoinvoivaksi ja aiheuttaa vatsakipuja. Usein saatettiin tarvita antasideja, hoitamaan PAS:sta aiheutuneita vatsavaivoja. 
Tuore vatsahaava oli selvä vasta-aihe para-aminosalyylin käytölle.
Para-aminosalyyli on otettu maailmalla uudelleen käyttöön tuberkuloosin yleistyessä 2010-luvulla, ja se annetaan suolistossa hajoavina enterorakeina, jotka eivät rasita mahalaukkua yhtä paljon kuin vanhanaikaiset rakeet.
PAS:n korvaava lääke.
PAS:n korvasi myöhemmin EMB eli etambutoli. Se aiheutti vähempiä sivuvaikutuksia ja harvemmin. EMB omasi kuitenkin näölle vahingollisia haittavaikutuksia.
Biz Stone

Christopher Isaac "Biz" Stone (s. 10. maaliskuuta 1974) on yhdysvaltalainen ohjelmistosuunnittelija. Parhaiten hänet tunnetaan muun muassa mikroblogipalvelun Twitterin ja Bloggerin perustamisesta. Hän on ollut mukana kehittämässä myös internetpalveluita Xanga ja Odeo.
Yksityiselämä.
Stone on kasvissyöjä ja asuu Kaliforniassa vaimonsa Livian ja poikansa Jacobin kanssa.
Daktinomysiini

Daktinomysiini eli aktinomysiini-D on kasvainten hoitoon käytettävä antibiootti. Se vaikuttaa kiinnittymällä tumassa DNA:n kaksoiskierteiden väliin ja estämällä siten transkription eli käytännössä geenin toiminnan. Siten se estää syöpäsolujen kasvua. Sitä käytetään joidenkin lapsilla esiintyvien syöpäsairauksien hoidossa. Daktinomysiinin käyttöalueita
ovat pehmytkudossarkoomat, Ewingin sarkooma, Wilmsin kasvain, rabdomyosarkooma, luun sarkooma ja istukkasyöpä. Daktinomysiiniä on annettu suonensisäisinä ruiskeina (iv.).
Daktinomysiini on suhteellisen myrkyllistä. Tärkeimmät haittavaikutukset ovat pahoinvointi, limakalvovauriot, ihottumat, hiustenlähtö ja luuytimen vajaatoiminta. Daktinomysiiniä saadaan aktinomykeetti-bakteereista eli ns. sädesienistä, Streptomyces parvulus, jotka ovat myös tunnettuja rakennusten kosteusvaurioista lähinnä allergioitten aiheuttajana. Daktinomysiinin keksi vuonna 1940 Yhdysvaltojen juutalainen lääketieteen tutkija Selman Waksman, joka oli syntynyt Ukrainassa. Hän löysi tutkimistaan sädesienistä useita antibiootteja, mm. streptomysiinin. Lääkkeen keksimisestä sen käyttöönottoon meni hieman yli kaksi vuosikymmentä (Yhdysvalloissa FDA vuonna 1964), ja siihen on voinut olla syynä daktinomysiinin suuri myrkyllisyys.
Myyntiluvan peruuttaminen.
29. helmikuuta 2012 lukien on daktinomysiinin ("Cosmegen") myyntilupa peruutettu. Lääkettä oli markkinoinut Lundbeck -niminen lääkealan konserni. Erityislupaa voi pienille lääke-erille hakea, joko potilas taikka terveydenhuollon alan toimija, Fimeasta. Lääkkeen käyttö on vähentynyt toisten vastaavien lääketuotteiden kehittelyn myötä.
Supernatural (7. tuotantokausi)

Yhdysvaltalaisen televisiosarjan "Supernaturalin" seitsemäs tuotantokausi alkoi Yhdysvalloissa 23. syyskuuta 2011 The CW -kanavalla. Kauden 23. ja viimeinen jakso esitettiin 18. toukokuuta 2012.
Juoni.
Seitsemäs kausi alkaa siitä mihin edellinen jäi. Castiel on ahmaissut miljoonia sieluja itseensä ja kutsuu itseään uudeksi Jumalaksi. Sam taas on hankkinut muistonsa takaisin Helvetistä, eikä ole täysin kunnossa. Käy ilmi, että Castiel on imaissut sisäänsä myös Kiirastulen pahimmat olennot leviatanit, jotka kamppailevat päästäkseen vapaiksi. Lopulta leviatanit ottavat Castielin valtaansa ja leviävät putkistojen kautta muihin. Lucifer vierailee Samin luona ja väittää kaiken olevan vain isoa hallusinaatiota, ja että Sam olisi yhä Helvetissä hänen kanssaan.
Näyttelijät ja hahmot.
Jared Padalecki ja Jensen Ackles jatkoivat Sam ja Dean Winchesterina. Myös sekä Jim Beaver, että Mark Sheppard palasivat rooleihinsa. Misha Collins esiintyi neljässä jaksossa ja oli merkitty "erityisvierailevaksi tähdeksi" (). Muita kaudelle vain muutamaksi jaksoksi palaavia näyttelijöitä olivat muun muassa Julian Richings, Mark Pellegrino ja Alona Tal. Myös "Buffy, vampyyrintappajasta" tutut Charisma Carpenter ja James Marsters esiintyivät kauden viidennessä jaksossa esittäen avioparia. Kolmas Whedonversesta tuttu näyttelijä, Jewel Staite, esittää Kitsune-demoni Amya, jonka Sam tapasi nuorempana. Myös nuorta Samia esittänyt Colin Ford palasi esittämään rooliaan takaumajaksossa. Bobbyn vanhaa metsästäjäystävää, Rufusta, esittävä Steven Williams palasi rooliinsa jaksossa "Death's Door". Rachel Miner uusi roolinsa Meg Mastersina loppukaudella. Uusia hahmoja seitsemännellä kaudella ovat leviatanit, joita esittävät Benito Martinez, Cameron Bancroft ja Sean Owen Roberts. Leviatanien poliitikoksi naamioitunutta pomoa esittää James Patrick Stuart. DJ Qualls esittää uutta nuorta metsästäjää Garthia. Felicia Day esiintyi 20. jaksossa hakkeri-Charliena.
Tuotanto.
The CW jatkoi "Supernaturalia" seitsemännelle tuotantokaudelle 26. huhtikuuta 2011. Kauden kuvaukset alkoivat 6. heinäkuuta 2011 Jensen Acklesin ohjaamalla jaksolla Vancouverissa, Kanadassa.
Antony Anandarayar

Antony Anandarayar (17. heinäkuuta 1945 – 4. toukokuuta 2021 Chennai, Intia) oli intialainen roomalaiskatolinen arkkipiispa. Hänet vihittiin papiksi 21. joulukuuta 1971 ja nimitettiin Ootacamundin hiippakunnan piispaksi 2. tammikuuta 1997. Piispaksi vihkiminen seurasi 29. tammikuuta. Pääkonsekraattorina toimi Duraisamy Simon Lourdusamy, jota avustivat James Masilamony Arul Das ja Michael Augustine.
10. kesäkuuta 2004 Anandarayar sai nimityksen Pondicherryn ja Cuddaloren arkkipiispaksi, jonka virkaan hänet asetettiin 5. heinäkuuta. Anandarayar jäi eläkkeelle 27. tammikuuta 2021.
Anandarayar kuoli toukokuussa 2021 koronaviruspandemiassa saamaansa tartuntaan 75-vuotiaana.
Palotestaus

 
Palotestaus on tutkimustoimintaa jossa tutkitaan materiaalin, rakenteiden ja rakennelmien palamista. Palotestaus pyrkii parantamaan ja luokittelemaan erilaisten materiaalien, rakenteiden ja rakennelmien palamista.
Rakennusmateriaalien palotestaus.
Rakennusmateriaalien palotestaus pyrkii luokittelemaan rakennusmateriaalien palokäyttäytymisen. Testausta käytetään luokittelemiseen ja tuotekehitykseen. Euroopassa palotestejä vaaditaan kaikilta rakennusmateriaaleilta, joilla on paloluokitus ja se liittyy CE merkin saamiskäytäntöön. Rakennusmateriaalit luokitellaan 6 eri luokaan (A1-F) joista A1 on paras ja F huonoin. Lisäksi luokitellaan palavaa pisarointia (luokat d1, d2 ja d3) ja savun muodostusta (luokat s1, s2 ja s3). Rakennusmateriaalien perustestaukseen kuuluu 5 eri testiä. Miedoin testi on pienenliekintesti (EN ISO 11925-2), jossa materiaalia kuormitetaan lähinnä käsisytyttimen (sytkärin) liekkiä muistuttavalla liekillä. Kovimman luokan (A luokka) saamiseen käytetään palamattomuustestiä (EN ISO 1182), jossa materiaalia pidetään 750 C asteen lämpötilassa 30min ja se ei saa menettää yli puolta painostaan testin aikana, sekä lämpöarvotestiä (pommikalorimetri , EN ISO 1716), jossa määritellään tuotteen palava energiamäärä. Muita testejä ovat, tasopaneeli (EN ISO 9239-1)(vain lattiatuotteille) ja SBI (EN 13823) testi. A1 luokan materiaalit ovat käytännössä palamattomia kuten kivi, lasi ym. F luokan materiaalit ovat käytännössä luokittelemattomia. Esimerkiksi puu voi saavuttaa suojakäsiteltynä jopa B luokan, mutta A luokan saavuttaminen on nykymenetelmillä mahdotonta.
Suomessa rakennusmateriaaleilta kussakin loppuasennuskohteessa vaadittavat paloluokat ilmoitetaan Rakennusmääräyskokoelman osassa E.
Selçuk Çebi

Selçuk Çebi (s. 3. kesäkuuta 1982 Trabzon) on turkkilainen kreikkalais-roomalaisen tyylin painija ja maailmanmestari.
66-84 kilogramman painoluokissa kilpaillut Çebi voitti maailmanmestaruuden Herningissä 2009, Moskovassa 2010 ja Las Vegasissa 2015. Lisäksi hän sai MM-hopeaa Istanbulissa 2011, MM-pronssia Taškentissa 2014, EM-hopeaa Vantaalla 2014 ja EM-pronssia Vilnassa 2009.
Robin Frijns

Robin Frijns (s. 7. elokuuta 1991 Maastricht, Alankomaat) on hollantilainen moottoriurheilija, joka asuu Belgiassa. Hän on kilpaillut kaudesta 2015–2016 Formula E -sarjassa Andretti-tallissa.
Frijns on voittanut vuoden 2010–2012 välillä Formula BMW, Eurocup Formula Renault ja Formula Renault 3.5 -sarjojen mestaruudet.
Ura.
Frijns on ollut aktiivinen karting-ajaja Belgiassa ja Ranskassa. Vuonna 2008 hän sijoittui kolmanneksi KF2 European Championship -sarjassa ja toiseksi Ranskan Championship-sarjassa samalla tasolla. Vuonna 2009 Frijns siirtyi isoimpiin luokkiin ajaen Formula BMW -sarjassa sijoittuen sarjan kolmanneksi keräten yhden voiton, yhden paalupaikan, 6 palkintosijaa ja 265 pistettä. Vuonna 2010 Frijns jatkoi sarjassa voittaen sarjan mestaruuden ottamalla kuusi voittoa, kolme paalupaikkaa, 13 palkintosijaa ja 383 pistettä. Hän kilpaili samana vuonna Formula Renault 2.0 NEC -sarjassa sijoittuen sarjan neljänneksi. Vuonna 2011 Frijns siirtyi Eurocup Formula Renault -sarjaan voittaen sarjan mestaruuden.
Vuonna 2012 Frijns ajoi World Series by Renault -sarjassa. Hän voitti heti tulokaskaudellaan sarjan mestaruuden saavuttaen kolme voittoa, neljä paalupaikkaa ja yhden kilpailun nopeimman kierroksen. Hän on ensimmäinen kuljettaja vuoden 2005 mestarin Robert Kubican jälkeen, joka voitti sarjan mestaruuden heti tulokaskaudellaan.
Vuonna 2013 Frijns ajoi GP2-sarjassa Bahrainin kilpailusta lähtien korvaten Hilmer Motorsport -tallissa Conor Dalyn. Hän ajoi voittoon Espanjan Barcelonan pitkässä kilpailussa. Sprinttikilpailussa Frijns oli maalissa toinen. Juuri ennen Unkarin viikonloppua Frijns menetti paikkansa tallissa budjettiongelmien takia, ja hänet jouduttiin korvaamaan Adrian Quaife-Hobbsilla. Frijns kuitenkin sai rahoituksen jo seuraavaan viikonloppuun Belgian Spassa, jonka jälkeen hän joutui jättämään tallin. Hän ehti saavuttaa 47 pistettä ja yhden voiton sijoittuen sarjan 15:nneksi.
Vuonna 2015 Frijns kilpaili Blancpain Sprint Series -sarjassa Belgian Audi Club Team WRT -tallissa jossa hän voitti GT-luokan mestaruuden.
Formula 1 -ura.
Frijns pääsi vuoden 2012 lopussa testaamaan Sauberin ja Red Bullin F1-autoja Abu Dhabin nuorten kuljettajien testeissä. Hän oli sitä ennen ehtinyt kesällä testata samana vuonna Red Bullin F1-autoa. Vuoden 2012 lopussa Frijns nimettiin Sauberin testi- ja varakuljettajaksi kaudelle 2013. Hän pääsi ajamaan tallin autoa Silverstonen nuorten kuljettajien testeissä. Myöhemmin tallin taloudellinen tilanne meni niin huonoksi, että Frijns joutui lähtemään tallista. Talli korvasi hänet enemmän rahaa tuovalla kuljettajalla.
Vuonna 2014 Frijns liittyi Caterhamin F1-tallin testikuljettajaksi. Hän pääsi ajamaan Bahrainissa ja Britanniassa tallin toista autoa perjantain ensimmäisissä vapaissa harjoituksissa.
Lvivin rautatieasema

Lvivin päärautatieasema () on Ukrainan länsiosissa sijaitsevan, maan seitsemänneksi suurimman kaupungin Lvivin keskusrautatieasema.
Asema toimii sekä Ukrainan rautateiden kaukojunaliikenteen keskusasemana Lvivin alueella. 
Alkukesällä 2012 pelattavan EURO 2012 jalkapalloturnauksen, ja sen johdosta muun muassa Kiovan suuntaan nopeutuvien rautatieyhteyksien seurauksena kaupunkiin saapuvien junamatkailijoiden määrän oletetaan lisääntyvän vuonna 2012.
Omid Noroozi

Omid Noroozi (s. 18. helmikuuta 1986 Šīrāz) on iranilainen kreikkalais-roomalaisen tyylin painija, olympiavoittaja, maailmanmestari ja Aasian kisojen voittaja.
60-66 kilogramman painoluokissa kilpaileva Noroozi voitti maailmanmestaruuden Istanbulissa 2011 ja Aasian kisojen kultaa Kantonissa 2010. Noroozi paini Lontoon olympialaisissa 2012 sarjansa olympiavoittoon, kun hän kaatoi finaalikamppailussa Georgian Revaz Lashkhin. Hän sai MM-hopeaa 2014.
Heikki Pohto

Heikki Pohto (s. lokakuu 1970 Seinäjoki) on suomalainen puupuhallinsoittaja, multi-instrumentalisti, joka soittaa huiluja, saksofoneja ja klarinetteja. Puhaltimien lisäksi hän soittaa myös lyömäsoittimia ja laulaa.
Hän on työskennellyt muusikkona sadoissa TV-ohjelmissa, kuten Bumtsibum, Tuttu juttu, SuomiLove, Så ska det låta, Syksyn sävel ja Euroviisut. Vuoteen 2019 mennessä Pohto on toiminut muusikkona 703 julkaistulla äänitteellä ja 1342 ääniraidalla. Pohto toimii myös teatterimuusikkona Helsingin kaupunginteatterissa ja aikaisemmin UIT:ssa.
Ben Edlund

Ben Edlund (s. 1968) on yhdysvaltalainen käsikirjoittaja, ohjaaja, tuottaja ja sarjakuvapiirtäjä. Hän piirtänytn sarjakuvahahmon The Tick ja työskennellyt Joss Whedonin kanssa televisiosarjoissa "Firefly" (2002) ja "Angel" (1999–2004). Hän oli myös vuosina 2006–2013 tekemässä televisiosarjaa "Supernatural" (2005–). Hän sai Hugo-palkinnon käsikirjoitettuaan "Angel"-jakson "Smile Time".
Mercer Ellington

Mercer Kennedy Ellington (1919–1996) oli yhdysvaltalainen muusikko ja orkesterinjohtaja. Hän johti omaa yhtyettään ja soitti myös toisinaan isänsä Duke Ellingtonin orkesterissa.
Ellington opiskeli musiikkia ja johti omaa orkesteriaan ennen liittymistään Duke Ellingtonin yhtyeeseen vuonna 1940. Hän osallistui orkesterin asioiden järjestelyyn ja 1950- ja 1960-luvuilla soitti trumpettia yhtyeessä. Hänen omat yhtyeensä, joita hän johti vuosina 1939, 1946–1949 ja 1959, eivät saavuttaneet mainittavaa suosiota. Kun Duke Ellington kuoli vuonna 1974, Mercer Ellington otti hänen paikkansa orkesterin johtajana 1990-luvulle asti.
Tunnetuimmat sävellyksensä Ellington julkaisi 1940-luvulla muusikkoliitto ASCAP:n lakon aikana. Duke Ellington ei liiton jäsenenä saanut soittaa omia sävellyksiään radiossa, joten hän otti ohjelmistoonsa Mercer Ellingtonin ja Billy Strayhornin kirjoittamia kappaleita. Orkesterin tunnuskappaleeksi tuli Strayhornin ”Take the ’A’ Train”, ja Mercer Ellingtonin sävellyksistä muun muassa ”Things Ain’t What They Used to Be”, ”Jumpin’ Punkins”, ”Moon Mist” ja ”Blue Serge” otettiin orkesterin repertuaariin.
Orkesterinjohtamisen lisäksi Ellington toimi Cootie Williamsin orkesterin managerina, Della Reesen musiikillisena ohjaajana ja työskenteli levy-yhtiössä. Hän ohjasi isänsä musiikkiin perustuvan musikaalirevyyn "Sophisticated Ladies" ja valvoi Duke Ellingtonin julkaisematta jääneiden nauhoitusten julkaisua.
Ellington kuoli 8. helmikuuta 1996 Kööpenhaminassa, Tanskassa.
Looginen harmonia

Loogisella harmonialla tarkoitetaan yleisesti ehtoja, jotka rajoittavat uusien konnektiivien lisäämistä loogiseen päättelysysteemiin. Ehdot koskevat uusia konnektiiveja määritteleviin päättelysääntöihin. Luonnollisessa päättelyssä tämä tarkoittaa konnektiivin tuonti- ja eliminointisääntöjä, mutta loogista harmoniaa voidaan vaatia myös muunlaisilta päättelysysteemeiltä, kuten sekvenssikalkyyliltä.
Looginen harmonia ymmärretään yleensä tarkoittamaan joko kaikkia päättelysääntöjä koskevia rajoituksia, tai ainoastaan vaatimusta, ettei uusilla konnektiiveilla tule voida päätellä uusia lauseita, jotka eivät sisällä uutta konnektiivia itseään. Tämä ehto on ekvivalentti uuden systeemin normalisoitavuuden (luonnollisessa päättelyssä) tai leikkaussäännön eliminoitavuuden (sekvenssikalkyylissä) kanssa.
Historia.
Harmonian alkuperä löytyy Gerhard Gentzenin työstä totuusteoreettisen semantiikan parissa 1930-luvulla, jossa kantavana ajatuksena oli, että konnektiivin päättelysäännöt määräävät täydellisesti sen merkityksen. Ajatuksen esikuvana voidaan nähdä Ludwig Wittgensteinin näkemys, että sanat ylipäänsä saavat merkityksensä niiden käytön kautta. Gentzen ei kuitenkaan asettanut mitään rajoitteita sille, millaiset päättelysäännöt olisivat hyväksyttäviä; hän vain katsoi merkityksen ikään kuin "sijaitsevan" säännöissä.
Vuonna 1961 Arthur Prior esitti vastalauseensa ja konstruoi uuden tonk-konnektiivin, joka lainasi säännöikseen yleisesti hyväksytyt disjunktion tuontisäännön ja konjunktion eliminointisäännön, mutta jolla ei tuntunut kuitenkaan olevan mitään mielekästä merkitystä. Säännöt nimittäin johtivat katastrofaalisiin päättelyihin, kun mistä tahansa oletuksesta "A"saatettiin tonkin avulla johtaa mikä tahansa lopputulos "B", tähän tapaan:
formula_1
Priorin argumentti oli, että koska tällaisia järjettömiä konnektiiveja voidaan luoda pelkillä päättelysäännöillä, merkitys ei voi syntyä yksin säännöistä.
Pari vuotta myöhemmin Nuel Belnap vastasi Priorin haasteeseen ja esitti, että merkitys voi kyllä määräytyä kokonaan päättelysääntöjen perusteella, mutta että näitä sääntöjä koskevat tietyt rajoitukset, kuten se, ettei uudella konnektiivilla tulisi voida päätellä uusia totuuksia, joissa uusi konnektiivi ei esiinny. Edellä kuvattu tonk-päättely rikkoo juuri tätä sääntöä. Belnap esitti muitakin rajoitteita, joita myöhemmin alettiin myös yhdessä kutsua loogisen harmonian vaatimukseksi.
KNM Roald Amundsen

KNM Roald Amundsen (runkonumero F311) on Norjan laivaston Fridtjof Nansen -luokan fregatti.
Valmistus.
Alus tilattiin 23. kesäkuuta 2000 Navantian telakalta Ferrolista Espanjasta, missä köli laskettiin 3. kesäkuuta 2004 telakkanumeroll 306. Alus laskettiin vesille 25. toukokuuta 2005 ja luovutettiin telakalta tilaajalle 21. toukokuuta 2007. Alus otettiin palvelukseen 21. toukokuuta 2008.
KNM Otto Sverdrup

KNM Otto Sverdrup (runkonumero F312) on Norjan laivaston vuonna 2008 palvelukseenotettu Fridtjof Nansen -luokan fregatti.
Valmistus.
Alus tilattiin 23. kesäkuuta 2000 Navantian telakalta Ferrolista Espanjasta, missä köli laskettiin 25. toukokuuta 2005. Alus laskettiin vesille 28. huhtikuuta 2006 ja otettiin palvelukseen 30. huhtikuuta 2008.
Palvelus.
Alus vieraili Helsingissä elokuun lopulla 2017 Naton laivasto-osaston johtoaluksena.
KNM Helge Ingstad

KNM Helge Ingstad (runkonumero F313) oli Norjan laivaston Fridtjof Nansen -luokan fregatti.
Valmistus.
Alus tilattiin 23. kesäkuuta 2000 Navantian telakalta Ferrolista Espanjasta, missä köli laskettiin 28. huhtikuuta 2006. Alus laskettiin vesille 23. marraskuuta 2007 ja otettiin palvelukseen 29. syyskuuta 2009.
Alus on nimetty norjalaisen tutkimusmatkailijan ja kirjailijan Helge Ingstadin mukaan.
Palvelus.
Alus törmäsi maltalaiseen öljytankkeriin "Sola TS":iin 8. marraskuuta 2018 noin kello neljä aamuyöllä Sturessa lähellä Bergeniä. Alus oli palaamassa Naton Trident Juncture 2018 -sotaharjoituksesta. Alukseen tuli vuoto, eivätkä pumput pystyneet pitämään vuotoa hallinnassa. Hinaajat työnsivät aluksen rantaveteen, jotta se ei voinut upota täysin. Kaksi miehistöstä joutui sairaalahoitoon. Alusta paikallaan pitäneet vaijerit katkesivat yöllä ja aamulla 13. marraskuuta. Alus vajosi pinnan alle. Onnettomuutta edeltävät VHF-tallenteet osoittivat, että alusta oli lukuisia kertoja varoitettu törmäyksestä, mutta laivan komentosillan vastaukset olivat olleet sekavia eikä laiva muuttanut kurssiaan ilmeisesti matalikon pelossa. Myös laivan AIS-paikannusjärjestelmä kytkettiin päälle vasta törmäyksen jälkeen.
Norjan valtio oli aluksi halukas korjaamaan aluksen, mutta jo alustavat arviot korjaustöistä olivat epärealistisen kalliita. Kesäkuussa 2019 Norjan valtio ilmoitti, ettei se tule korjaamaan alusta. Hinta-arvio korjaustöille oli vähintään samansuuruinen kuin mitä uuden aluksen rakentaminen maksaisi.
Norjan puolustusministeriön materiaalilaitos Forsvarsmateriell (FMA) allekirjoitti 11. tammikuuta 2022 sopimuksen aluksen myynnistä Norscrap Westille. Alus tullaan siirtämään Hanøytangenin telakalla, jossa se romutetaan vuoden 2022 loppuun mennessä.
KNM Thor Heyerdahl

KNM Thor Heyerdahl (runkonumero F314) on Norjan laivaston Fridtjof Nansen -luokan fregatti.
Valmistus.
Alus tilattiin 23. kesäkuuta 2000 Navantian telakalta Ferrolista Espanjasta, missä köli laskettiin 23. marraskuuta 2007. Alus laskettiin vesille 11. helmikuuta 2009 ja otettiin palvelukseen 18. tammikuuta 2011.
Bei Dao

"
Bei Dao (, s. 2. elokuuta 1949 Peking, Kiina) on kiinalaisen runoilijan Zhao Zhenkain () kirjailijanimi. Nimen Bei Dao hän sai ystäviltään, koska on kotoisin pohjoisesta ja viihtyy yksin. Bei Dao on merkittävä runoilijaryhmän Utuiset runoilijat (engl. 'Misty Poets') edustaja. Ryhmä vastusti kulttuurivallankumouksen aikana rajoituksia.
Elämänvaiheet.
Bei Dao kuului nuorena Mao Zedongin innokkaiden kannattajien Punakaartiin. Maon kulttuurivallankumouksen aikana otettiin käyttöön ankaria määräyksiä, joiden toteuttamisessa käytettiin väkivaltaisiakin keinoja. Bei Dao suhtautui vallankumoukseen epäillen ja joutui "uudelleenkoulutukseen" rakennustyöläiseksi vuosiksi 1969–1980. Bei Dao ja Mang Ke perustivat lehden "Jintian" ('tänään'), joka oli Utuisten runoilijoiden keskeinen julkaisu ja ilmestyi 1978–1980, kunnes kiellettiin. Utuisten runoilijoiden ja etenkin Bei Daon työ vaikuttiin Kiinan demokratialiikkeen syntyyn. Merkittävin oli hänen runonsa "Huida" ("Vastaus", ei suom.) jonka hän kirjoitti vuoden 1976 Tiananmenin mielenosoitusten aikana, joihin hän itse osallistui. Runosta tuli Kiinan demokratialiikkeen tunnus, ja se ilmestyi julisteisiin vuonna 1989 Taivaallisen rauhan aukion mielenosoituksen aikana. Tuolloin 1989 Bei Dao oli kirjallisuuskonferenssissa Berliinissä, eikä hänen sallittu palata Kiinaan. Bei Dao pääsi Kiinaan asumaan ja työskentelemään jälleen 2006. Myös kolme muuta johtavaa Utuista runoilijaa, Gu Cheng, Duo Duo ja Yang Lian, joutui maanpakoon. Hänen silloinen puolisonsa Shao Fei ja heidän tyttärensä eivät saanee poistua Kiinasta kuuteen vuoteen mennäkseen hänen luokseen.
Bei Dao on asunut ja opettanut vuodesta 1987 Englannissa, Saksassa, Norjassa, Ruotsissa, Tanskassa, Hollannissa, Ranskassa ja Yhdysvalloissa. Hänen teoksiaan on käännetty 25 kielelle. Englanniksi on julkaisu viisi kokoelmaa ja novellikokoelma "Waves" (1990) sekä esseekokoelmat "Blue House" (2000) ja "Midnight's Gate" (2005). Bei Dao jatkoi työtään maanpaossa. Hänen tekstejään on julkaistu antologioissa esimerkiksi "The Red azalea: Chinese poetry since the Cultural Revolution" (1990) ja "Out of the howling storm: the new Chinese poetry". Bei Dao on saanut runsaasti palkintojamuun muassa Ruotsin PENin Tucholsky-palkinnon, marokkolaisen International Poetry Argana Award ja PEN/Barbara Goldsmith Freedom to Write Award. Hän on American Academy of Arts and Lettersin kunniajäsen. "Jintian" elvytettiin Tukholmassa 1990 ulko-kiinalaisten kirjailijoiden foorumiksi. Bei Dao on opettanut useissa yhdysvaltalaisissa yliopistoissa ja on sittemmin siirtynyt professoriksi Hongkongin kiinalaiseen yliopistoon. Häntä on useita kertoja veikkailtu Nobelin kirjallisuuspalkinnon saajaksi.
Teokset.
Suomennettuja runoja.
Antologiassa: "Ajatus vapaa – sana kahleissa : vainottujen, vangittujen, kidutettujen, teloitettujen kirjailijain kansainvälinen ääni", suom. ja toim. Kalevi Haikara Helsinki: Like, 1998 
Antologiassa: "Maailman runosydän", toim. Hannu Tarmio ja Janne Tarmio, WSOY Helsinki 1998 Runot suomentanut Pertti Seppälä.
Siroahvenet

Siroahvenet (Callanthiidae) on välskärikaloihin kuuluva kalaheimo. Heimon lajit elävät lämpimissä merissä.
Lajit ja anatomia.
Siroahventen heimoon kuuluu 2 sukua ja lähteestä riippuen noin 9–12 lajia. Lajeja ovat muun muassa kaijasiroahven ("Callanthias ruber") ja viirisiroahven ("Grammatonotus crosnieri"). Aikaisemmin siroahventen katsottiin kuuluvan meriahventen heimoon (Serranidae). Lajit ovat melko pieniä ja suurimmat lajit ovat kooltaan korkeintaan noin 25 cm pitkiä. Ruumiinrakenteeltaan ne ovat melko pitkulaisia ja siroja. Pyrstöevä lajeilla on usein kuunsirpinmuotoinen ja ylimmät ja alimmat pyrstön ruodoista ovat pidentyneet. Selkäeviä siroahvenilla on yksi ja etureunassa on teräviä piikkejä ja evä on eräillä lajeilla korkeampi takaosastaan. Siroahvenet ovat hyvin värikkäitä, punaisia, keltaisia, oransseja, violetteja tai sisnisiä kaloja. Suomut ovat lajeilla melko kookkaat ja kylkiviiva kulkee lähellä selkäevää. Siroahvenlajit ovat mahdollisesti hermafrodiitteja.
Levinneisyys ja elintavat.
Siroahvenia tavataan lämpimistä vesistä itäiseltä Atlantilta, Välimerestä, Intian valtamereltä ja Tyyneltämereltä. Ne elävät lähellä koralliriuttoja ja kivikkoisia alueita yleensä 4–660  metrin syvyydessä merenpinnasta. Lajien ravintoa on eläinplankton. Eräitä siroahventen heimon kaloja voidaan pitää akvaariokaloina.
Herman Watzinger

Herman Watzinger (20. huhtikuuta 1916 Wiesbaden, Saksa – 27. maaliskuuta 1986 Peru) oli norjalainen lämpöinsinööri ja tutkimusmatkailija.
Watzinger ja Thor Heyerdahl tutustuivat sattumalta New Yorkissa Heyerdahlin ollessa valmistelemassa Kon-Tiki-retkikuntaansa. Watzinger osoitti mielenkiintoa hanketta kohtaan ja lähti lopulta retkikunnan mukaan. Vaikka Watzinger ei ymmärtänyt merenkulusta yhtään enempää kuin Heyerdahl, hän oli järjestelykykyinen mies. Hän vastasi matkan aikana säähavainnoinnista ja niiden muistiin kirjaamisesta. Watzingerista ja Heyerdahlista tuli elinikäisiä ystäviä. 
Watzinger asui vuodesta 1950 lähtien Perussa, jossa hän oli mukana erilaisissa kalastusprojekteissa johtajana. Hän oli vuodesta 1970 lähtien kalastusosaston johtaja Roomassa Yhdistyneiden kansakuntien elintarvike- ja maatalousjärjestössä ja vuosina 1977–1979 hän oli sen apulaispääjohtaja.
Donetskin rautatieasema

Donetskin rautatieasema () on Ukrainan viidenneksi suurimman kaupungin Donetskin päärautatieasema.
Asema toimii sekä Ukrainan rautateiden kaukojunien, että lähiliikenteen keskusasemana Donetskin alueella.
Kaupunkiin suuntautuvan matkustajaliikenteen sujuvuutta pyrittiin parantamaan kesän 2012 jalkapallon Euroopan-mestaruuskisoihin liittyvän infrastruktuurin kehittämisen yhteydessä. Junayhteyttä nopeutettiin tuolloin muun muassa Harkovan ja Kiovan suuntaan.
Toukokuussa 2014 kranaatti-isku surmasi kaksi rautatieasemalla.
Viimeinen juna Donetskista lähti elokuussa 2014, jonka jälkeen junaliikenne on ollut pysähdyksissä Itä-Ukrainan taisteluiden vuoksi.
(74732) 1999 RQ176

 (kirjoitetaan myös: (74732) 1999 RQ176) on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Se löydettiin LINEAR-ohjelmalla vuonna 1999. Kohteen absoluuttinen magnitudi (H) on . Kiertoradan eksentrisyys on ja inklinaatio on . Kiertoaika Auringon ympäri on noin .
Hugh Gaitskell

Hugh Todd Naylor Gaitskell (s. 9. huhtikuuta 1906 – 18. tammikuuta 1963) oli brittiläinen poliitikko. Gaitskell kuului työväenpuolueeseen. Hän toimi puolueensa puheenjohtajana vuosina 1955–1963. Gaitskell toimi myös polttoaine- ja energiaministerinä 1947–1950 sekä valtiovarainministerinä 1950–1951.
Ministerintehtävissään ja niiden jälkeen Gaitskell sai mainetta pidettynä puhujana, oikeudenmukaisena virkamiehenä ja käytännöllisenä talousmiehenä. Hän johti ja uudisti vuodesta 1955 lähtien työväenpuoluetta sen ollessa oppositiossa, kasvatti kansansuosiotaan ja oli lähellä päästä pääministerin asemaan, kunnes kuoli 56-vuotiaana.
Räyh!

Räyh! on Hevisaurus-yhtyeen 28. syyskuuta 2011 julkaisema albumi. Se nousi heti Suomen virallisen listan sijalle 2.
Levyllä on monia artistivierailuja. Mukana on myös duetto "Hevisaurus"-musikaalissa esiintyneen Purppura Louhikäärmeen kanssa.
Lümanda

Lümanda () oli kunta Saarenmaan maakunnassa. Kunnassa oli 25 kylää: Atla, Austla, Eeriksaare, Himmiste, Jõgela, Karala, Kipi, Koimla, Koki, Koovi, Kotlandi, Kulli, Kuusnõmme, Kärdu, Leedri, "Lümanda", Metsapere, Mõisaküla, Põlluküla, Riksu, Taritu, Vahva, Vana-Lahetaguse ja Varpe, Viidu.
Lümandassa on ortodoksinen kirkko, joka on rakennettu kalkkiliuskekivestä vuonna 1867 muodoltaan laivaa muistuttavaksi. Siinä on kaksi kupolia. Entisöidyssä kirkkorakennuksessa on ruokala.
Siellä on louhittu kalkkikiveä vuosisatoja. Kalkin polttamista perinteiseen tapaan voi matkailija seurata. Alueella on vuonna 1986 rakennettu kollektiivitalouteen liittyvä klubirakennus. Lännessä Leedrissä on vanha saarenmaalainen ryhmäkylä, jossa on aarniometsän puita ja korkeita kiviaitoja.
Kuntamuutokset.
Kaarma, Kärla ja Lümanda yhdistyivät vuonna 2014 Lääne-Saaren kunnaksi. Vuoden 2017 kuntauudistuksessa Kuressaaren kaupunki ja Saarenmaan saaren kaikki 11 kuntaa (Lääne-Saare, Orissaare, Pihtla, Valjala, Salme, Kihelkonna, Laimjala, Mustjala, Torgu, Leisi ja Pöide) yhdistettiin Saarenmaan kunnaksi.
Väestö.
Vuoden 2011 väestönlaskennan mukaan Lümandan kunnassa oli 744 asukasta, joista 738 (99,2 %) oli virolaisia, 3 (0,4 %) venäläisiä ja 3 (0,4 %) muita kansallisuuksia.
Talous.
Paikkakunta on maatalousvaltainen. Siellä on myynnissä erilaisia tontteja ja kiinteistöjä.
Menkijärvi

Menkijärvi on kylä Alajärvellä Etelä-Pohjanmaalla lähellä Kuortaneen ja Lapuan rajaa. Menkijärveltä on matkaa Alajärven keskustaan noin 17 kilometriä. Kylää halkoo seututie 711. Muita kylälle tunnusomaisia piirteitä ovat kangasmetsät, peltoaukeat sekä järvet Menkijärvi ja Hirvijärvi. Kylässä sijaitsee myös Menkijärven lentokenttä, joka on edelleen ilmailuharrastajien käytössä ja aiemmin lisäksi myös puolustusvoimien käytössä. Puolustusvoimat luopui alueesta vuonna 2014. Alajärven kaupunki osti lentokentän ja siihen kuuluvat ranta-alueet vuonna 2017. Kesäisin järven rannalla lähellä lentokenttää toimii suosittu rantakahvila, jota ylläpitää Menkijärven Kyläyhdistys.
Kaarnamyrtit

Kaarnamyrtit ("Melaleuca") on kasvisuku myrttikasvien heimossa. Lajeja suvussa on yli 380, joka sisältää myös sukuun mahdollisesti yhdistettävät lamppuharjat ("Callistemon"). Kaarnamyrtit ovat lähes kokonaan endeemisiä Australiassa, muutamia lajeja kasvaa Malesiassa ja Uudessa-Kaledoniassa.
Pierre Campana

Pierre Campana (s. 1. toukokuuta 1985 Bastia) on ranskalainen ralliautoilija. Hän aloitti uransa vuonna 2004 ja debytoi WRC-sarjassa vuonna 2007 Korsikan rallissa, jossa hän keskeytti. Seuraavana vuonna hän sijoittui sijalle 21 samassa rallissa. Vuonna 2010 Campana kilpaili Intercontinental Rally Challenge sarjassa ajaen kolme kilpailua. Vuonna 2011 Campana ajoi Monte Carlon rallissa sijoittuen 14:nneksi voittaen samalla 2WD-kategorian. Saksan rallissa Campana sijoittui 18:nneksi. Ranskan rallissa Campana onnistui ajamaan kymmenenneksi ja nousi vielä yhdeksänneksi kun Petter Solberg hylättiin kolmannelta sijalta alipainoisen auton takia. Sijoituksestaan Campana sai kaksi WRC-pistettä.
Menkijärven lentokenttä

Menkijärven lentokenttä on Alajärvellä Menkijärven kylässä lähellä Lapuan ja Kuortaneen rajaa sijaitseva lentopaikka. Lentokenttää käyttävät Alajärven Ilmailukerho, Järviseudun Lentokerho, Vaasan Lentokerho sekä kesäisin Ilmasotakoulun Lentokerho ja Etelä-Pohjanmaan Ilmailukerho. Keväisin kenttä on myös puolustusvoimien käytössä, jolloin se saattaa olla siviileiltä suljettu.
Kentän pääkiitotie on hyvässä kunnossa, eikä siinä ole vaikuttavia reunaesteitä. Toista, vanhaa kiitotietä käytetään pääasiassa hinauskoneiden laskeutumiseen ja purjekoneiden varalaskupaikaksi, ja sen pinta on murtunut ja osittain kuoppainen.
Historia.
Vuonna 1933 metsäpalo tuhosi Menkijärvellä noin 200 hehtaaria metsää. 1930-luvun lopulla päätettiin palaneelle alueelle raivata lentokenttä. Sotien aikana kenttä oli Kauhavan ilmasotakoulun käytössä. 1970-luvun alussa kiitotie päällystettiin öljysoralla ja vuosina 1982 ja 1984 kiitotietä levennettiin ja pidennettiin.
ICloud

iCloud on Applen kehittämä pilvitallennuspalvelu, johon käyttäjien on mahdollista tallentaa erilaista sisältöä. Palvelun kautta kaikkiin palvelua tukeviin laitteisiin jaetaan pilvipalvelimen kautta sama sisältö. Esimerkiksi iPhonella otetut valokuvat kopioidaan automaattisesti esimerkiksi iPadiin tai tietokoneelle. iOS-laitteet voivat versiosta viisi alkaen myös tallentaa varmuuskopionsa iCloud-palveluun.
iOS 5.1 -versiosta alkaen käyttäjän on mahdollista poistaa yksittäisiä valokuvia kuvavirrasta. Ennen päivitystä kuvavirta piti nollata kokonaan kuvien poistamiseksi.
Synkronoitavat tiedot.
iCloud synkronoi:
iCloud hakkeroinnin kohteena 2014.
31. elokuuta 2014 hakkeri julkaisi satojen Hollywoodin julkisuuden henkilöiden alastonkuvia. Kuvien väitettiin olleen peräisin heidän iCloud-käyttäjätileiltään, ja kuvat oli saatu palvelun tietoturva-aukkoa hyödyntäen. Hakkeri lähetti listan kohteiksi joutuneista julkisuuden henkilöistä 4chaniin.
TeamDrive

TeamDrive on suomalainen tiedonjakopalvelu, mikä toteutetaan saksalaisen "TeamDrive Systems GmbH" -yhtiön kehittämällä teknologialla. Monipuolisten ratkaisuvaihtoehtojen ansiosta TeamDrive-palvelu soveltuu niin projektiryhmien, pienten yritysten sekä yhdistysten kuin suurten organisaatioidenkin käyttöön. Palvelun avulla yritys voi tallentaa, jakaa sekä synkronoida yrityksen tärkeät tiedot ja dokumentit turvallisesti kaikkien työntekijöiden ja sidosryhmien välillä. Muita samankaltaisia sovelluksia ovat esim. Dropbox, Windows Live SkyDrive ja Ubuntu One. TeamDrive on saatavissa yleisimmille käyttöjärjestelmille, kuten Microsoft Windows, Mac OS X ja Linux sekä mobiililaitteille iOS ja Android. TeamDrive-palvelua käyttävät mm. lentokonevalmistaja Airbus ja Saksan Punainen Risti.
TeamDrive on toiminnoiltaan ja käyttötarkoitukseltaan hyvin samankaltainen kuin Dropbox. Teknisesti merkittävin ero TeamDriven ja Dropboxin välillä on tietoturva. Kaikki tiedot (myös käyttäjätiedot) ja dokumentit sekä tietoliikenne ovat tietoturvallisesti salattuja (AES-256 salaus). TeamDrive-palvelussa tiedostojen omistus ja käyttöoikeus säilyy kokonaisuudessaan asiakkaalla. Protacon Solutions Oy:lla tai muulla ulkopuolisella toimijalla ei ole juridista oikeutta tai teknistä mahdollisuutta päästä lukemaan tiedostojen sisältöä. TeamDrive muuttaa kaikki tiedostot salattuun muotoon jo ennen niiden siirtämistä TeamDrive-palvelimelle.
Liiketoimintamallit.
TeamDrive tarjoaa yrityksille kaksi erilaista ratkaisumallia, TeamDrive Pilvipalveluna ja TeamDrive Paikallisesti.
TeamDrive Pilvipalveluna tarjoaa valmiiksi ylläpidettävän tiedonjakoratkaisun yrityksille, missä käyttäjämäärä sekä tilan käyttö on rajaton. Kaikki tallennetut tiedostot ovat salattu (AES-256) ja ne tallentuvat Protacon Solutions Oy:n suomalaiselle palvelimelle, eivätkä ne kulje Suomen rajojen ulkopuolelle. Salauksen tuloksena vain yritys itse pääsee käsiksi tallennettuihin tiedostoihin.
TeamDrive Paikallisesti -ratkaisu tarjoaa räätälöidyn palvelinratkaisun. Palvelinratkaisu asennetaan yrityksen laitetiloihin, mihin kaikki tiedot tallennetaan ja missä ne pysyvät yrityksen oman palomuurin takana.
TeamDrive-palvelua on mahdollista kokeilla ilmaiseksi TeamDrive Free -version avulla. TeamDrive Free -versioon sisältyy 2 Gt levytilaa ja sen voi ottaa käyttöön lataamalla ohjelman TeamDriven-verkkosivuilta.
Dreadnought-huijaus

Dreadnought-huijaus oli 7. helmikuuta 1910 toteutettu kepponen, jossa seurapiireissä liikkunut pilailija Horace de Vere Cole ja tämän ystävät vierailivat Britannian laivaston taistelulaiva HMS "Dreadnoughtilla" esittäen Abessinian keisaria ja tämän seuruetta. Pila tunnetaan myös nimellä ”Bunga bunga”.
Pilassa olivat mukana Cole ja hänen ystävänsä Adrian Stephen, Anthony Buxton, Guy Ridley, Duncan Grant sekä Adrianin sisar Virginia Stephen, joka tuli myöhemmin tunnetuksi kirjailijana nimellä Virginia Woolf. Joukkio painatti swahilinkieliset käyntikortit ja vuokrasi itselleen kehnot valepuvut. Lisäksi he hankkivat irtoparrat ja tekivät kasvoilleen tumman meikin. Anthony Buxton esitti Abessinian keisaria.
HMS "Dreadnought" oli tapahtuman aikaan ankkuroituna Weymouthinlahdella Dorsetissa. Pilan pääuhrina oli Britannian kotilaivaston komentaja, vara-amiraali sir William May. Hänelle lähetettiin ulkoministeriön nimissä väärennetty sähke, jossa ilmoitettiin Abessinian keisarin välittömästä vierailusta. Paikalle saapunut seurue otettiin juhlallisesti ja protokollan mukaisesti vastaan. Tiettävästi heille ammuttiin tykeillä kunnialaukauksia, joihin he vastasivat huutamalla ”Bunga, bunga!” Koska laivastossa ei tiedetty Abessinian kansallislaulua, sen sijaan esitettiin Sansibarin kansallislaulu. Vierailu oli menestys, vaikka se päättyikin nopeasti, sillä vieraat kieltäytyivät lounaasta ja palasivat takaisin maihin iltarukousta varten. Huijaus ei vierailun aikana paljastunut, vaikka irtoparrat ja -viikset olivat jatkuvasti irtoamaisillaan ja tumma meikki alkoi valua sateessa.
Pari päivää myöhemmin "The Daily Mirror" -lehti paljasti huijauksen Colen vihjeestä, ja brittilaivaston upseerit joutuivat naurunalaisiksi. Tapaus johti jopa parlamenttikyselyyn, sillä huijaus katsottiin lain rikkomiseksi. Toimenpiteisiin ei kuitenkaan ryhdytty.
Neighborhoods

Neighborhoods on Blink-182:n kuudes studioalbumi, joka julkaistiin 27. syyskuuta 2011. Se on yhtyeen ensimmäinen studioalbumi kahdeksaan vuoteen. Se on myös yhtyeen ensimmäinen albumi vuoden 2009 paluun jälkeen.
Albumin ensimmäisenä singlenä julkaistiin heinäkuussa 2011 kappale "".
Albumi debytoi Yhdysvalloissa Billboard 200 -listan sijalla kaksi 151 000 kappaleen myynnillä.
Muratinnäive

Muratinnäive ("Orobanche hederae") on lehtivihreätön kasvilaji näiveiden ("Orobanche") suvussa. Se on euroopanmuratin ("Hedera helix") loinen.
Ulkonäkö.
Muratinnäive kasvaa 15–30 senttimetriä korkeaksi. Sen varsi on ohut ja väriltään punaruskeanvioletti. Lehdet ovat surkastuneet ruskeiksi ja suomumaisiksi. Ne kasvavat varren alaosassa ja tähkämäinen monikukkainen kukinto sen yläosassa. Kukan teriö on kaareva ja 10–22 millimetriä pitkä, väriltään keltaisen punertavan violetti.
Levinneisyys.
Muratinnäiveen levinneisyysalueeseen kuuluvat Keski- ja Etelä-Eurooppa, Välimerenalue, Kaukasia ja Makaronesia. Pohjoismaissa laji on harvinainen uustulokas, jota tavataan tulokkaana kasvitieteellisissä puutarhoissa ja puistoissa. Ruotsissa se on löydetty ensimmäisen kerran 1960-luvulla Lundissa. Suomessa kasvi on havaittu Helsingissä, Kaisaniemen kasvitieteellisessä puutarhassa.
Happomarjannäive

Happomarjannäive ("Orobanche lucorum") on lehtivihreätön kasvilaji näiveiden ("Orobanche") suvussa. Se on happomarjojen ("Berberis") juuriloinen.
Happomarjannäive kasvaa 10–30 senttimetriä korkeaksi. Sen varsi on ruskeankellertävä. Kukan teriö on 15–20 millimetriä pitkä, väriltään kellanruskan punakeltainen.
Levinneisyys.
Happomarjannäive on Alpeilta kotoisin oleva laji, jota tavataan Pohjoismaissa harvinaisena tulokkaana kasvitieteellisissä puutarhoissa ja puistoissa. Ruotsissa se on tavattu ensimmäisen kerran 1930-luvulla Lundissa. Suomessa happomarjannäive kasvaa harvinaisena uustulokkaana kasvitieteellisissä puutarhoissa Helsingin Kaisaniemessä ja Turun Ruissalossa.
Etelänalvejuuri

Etelänalvejuuri ("Dryopteris dilatata", syn. "D. austriaca") on suurikokoinen, Euroopassa tavattava saniainen.
Ulkonäkö ja koko.
Etelänalvejuuri on monivuotinen kasvi. Sillä on tiheitten ja usein liuskaisten suomujen peittämä lyhyt maavarsi, joka on pysty tai vaakasuora. Maavarresta kohoaa tummanvihreitä, hieman viistoja, 30–120 cm korkeita lehtiä, joiden ruoti on noin puolet lehtilavan pituudesta. Lehtiruoti ja usein myös keskirangan alapinta on runsaiden, keskeltä mustahkojen suomujen peittämä. Lehtilapa on kolmiomaisen puikea ja kolme kertaa parilehdykkäinen. Lehtilavan, lehdyköiden keskiranka ja lehdykät ovat alta harvaan nystykarvaisia. Lehdykät ovat pariosaisia ja niiden muoto vaihtelee puikeista kapeanpuikeisiin. Pikkulehdykät ovat pariosaisia ja muodoltaan usein kuperia, tyvilehdykän ensimmäisen pikkulehdykkäparin alempi pikkulehdykkä on noin kolmasosa lehdykän pituudesta. Itiöpesäkeryhmät ovat pyöreitä ja sijaitsevat lehdyköiden alapuolella ja ovat munuaismaisen katesuomun peittämiä. Etelänalvejuuren itiöt kypsyvät Suomessa kesä-heinäkuussa. Itiöt ovat väriltään tummanruskeita. Muiden alvejuurilajien tapaan myös etelänalvejuuri on myrkyllinen.
Etelänalvejuuri muistuttaa huomattavasti lähisukulaistaan isoalvejuurta ("D. expansa"), jota aikaisemmin pidettiin etelänalvejuuren yhtenä muotona. Etelänalvejuuri myös risteytyy isoalvejuuren kanssa, kuten myös toisen sukulaislajin, metsäalvejuuren kanssa.
Levinneisyys.
Etelänalvejuurta tavataan ainoastaan Euroopassa. Levinneisyysalue ulottuu Pyreneiden niemimaan keski- ja pohjoisosista Romaniaan ja Puolaan, mahdollisesti Länsi-Venäjälle saakka. Eteläisimmät esiintymät ovat Keski-Italiassa ja Pohjois-Kreikassa, pohjoisessa lajia tavataan Britteinsaarilla ja Fennoskandian eteläosissa. Yksittäisiä havaintoja lajista on myös Kaukasukselta. Suomessa etelänalvejuurta kasvaa paikoitellen Etelä- ja Lounais-Suomessa.
Elinympäristö.
Tyypillisiä etelänalvejuuren kasvupaikkoja ovat tuoreet ja soistuneet metsät, purolaaksot ja merenrantakalliot.
Ajuruohonnäive

Ajuruohonnäive ("Orobanche alba") on lehtivihreätön kasvilaji näiveiden suvussa. Se on kangasajuruohon ("Thymus serpyllum") loinen.
Ajuruohonnäive kasvaa 5–30 senttimetriä korkeaksi. Sen varsi on väriltään ruskeanpunainen. Kukan teriö on 15–25 millimetriä pitkä, väriltään puna-kellanruskeasta kalpeankeltaiseen. Kukan ylähuulessa on nystykarvoja.
Ajuruohonnäivettä tavataan Keski- ja Etelä-Euroopassa, Pohjoismaissa paikallisesti Gotlannissa ja Öölannissa. Ruotsin saarilla sen kasvupaikkoja ovat alvarien soraikot ja mäntykankaat.
Gustaf Melander

Gustaf Melander (9. tammikuuta 1861 Kuopio – 25. elokuuta 1938 Helsinki) oli suomalainen fyysikko ja meteorologi, joka toimi Suomen Tiedeseuran Meteorologisen päälaitoksen johtajana 1908–1918 ja Meteorologisen keskuslaitoksen johtajana 1919–1931. 
Ura.
Melanderin vanhemmat olivat yliopettaja Henrik Leopold Melander ja Elise Leontine Enwald. Hän pääsi ylioppilaaksi 1879 Helsingin ruotsalaisesta normaalilyseosta ja valmistui filosofian kandidaatiksi 1885 sekä filosofian lisensiaatiksi ja tohtoriksi 1890, jolloin hänestä tuli myös fysiikan dosentti Helsingin yliopistossa. Ranskaksi julkaistussa väitöstyössään "De la dilation des gaz à des pressions inférieures à la pression atmosphérique" Melander tutki kaasujen laajentumista, myöhemmin hän paneutui mm. suolahiukkasten merkitykseen meriveden tiivistymiselle ilmassa, valon vaikutukseen magneeteille sekä kappaleiden sähköisiin ominaisuuksiin.
Vuonna 1908 Melander nimitettiin tuolloisen Suomen Tiedeseuran Meteorologisen päälaitoksen johtajaksi. Vuoden 1919 alussa Meteorologinen päälaitos muuttui valtion virastoksi (Meteorologiseksi keskuslaitokseksi) ja asetuksella Melander siirtyi keskuslaitoksen johtajaksi, jossa virassa hän oli vuoteen 1931 saakka. Melanderin aloitteesta Sodankylään perustettiin magneettinen observatorio ja Pasilaan meteorologinen leija-asema "Ilmala". Melanderin aikana Suomessa aloitettiin myös kansainvälinen aerologinen ja maamagneettinen tutkimustoiminta.
Melander oli vuosina 1909–1916 Pietarin tiedeakatemian magneettisen komission jäsen. Hän kuului jäsenenä kansainväliseen meteorologien komiteaan ja lukuisiin eurooppalaisiin tieteellisiin yhdistyksiin. Alfred Kordelinin säätiön hallituksen ja tieteellisen jaoston jäsenenä Melander oli vuodesta 1919. Melander teki useita tutkimusmatkoja Ranskaan, Saksaan, Sveitsiin, Italiaan, Itävaltaan, Ruotsiin, Norjaan, Englantiin, Algeriaan ja Madeiran saarelle.
Jo 1890-luvulla Melander oli pitänyt yliopiston fyysis-matemaattisessa osastossa ensimmäisenä henkilönä luentoja suomen kielellä. 1893 hän perusti "Vipuset"-nimisen yhdistyksen kehittämään suomen kieltä fysiikan alalla. Hän oli "Luonto tieteen valossa" -teoksen päätoimittaja ja julkaisi vuonna 1918 kirjan "Nykyajan sääoppi".
Melanderin puoliso vuodesta 1899 oli Elsa Maria Berg (1876–1953). Hänen veljiään olivat historioitsija K. R. Melander ja valtiopäivämies Henrik Melander. Professori Ilmari Melander oli hänen poikansa.